ΓΡΑΠΤΗ ΕΡΩΤΗΣΗ E-3059/01

υποβολή: Hiltrud Breyer (Verts/ALE) προς την Επιτροπή

(7 Νοεμβρίου 2001)

Θέμα: Κατάργηση των επιδοτήσεων για την εκτροφή ταύρων για ταυρομαχίες με βάση νέα στοιχεία

Στο πλαίσιο του κανονισμού του Συμβουλίου (ΕΚ) αριθ. 1254/1999(1), της 17ης Μαΐου 1999 περί κοινής οργανώσεως αγοράς στον τομέα του βοείου κρέατος, η ΕΕ επιδοτεί την εκτροφή ταύρων για ταυρομαχίες. Μέχρι σήμερα οι επιδοτήσεις βασίζονταν στο επιχείρημα ότι ο κτηνοτρόφος καθορίζει τον σκοπό εκτροφής του ζώου μόνο μετά την πριμοδότηση. Το επιχείρημα αυτό είναι αβάσιμο. Το ισπανικό Υπουργείο Γεωργίας τηρεί επίσημο μητρώο με την ονομασία Libro Genealgico de la Raza Bovina de Lidia. Το μητρώο αυτό δημιουργήθηκε στις 12 Μαρτίου (Boletin Oficial del Estado No. 69-21-3-90). Δεδομένου ότι πρόκειται για επίσημο μητρώο, έχουν πρόσβαση σε αυτό όλες οι αρχές. Στο μητρώο αυτό πρέπει να καταχωρούνται όλα τα βοοειδή που προορίζονται είτε για ταυρομαχίες είτε για τα λεγόμενα Festejos Taurinos (οι κάτοικοι ενός τόπου καταδιώκουν τα ζώα στους δρόμους και τα βασανίζουν αργά μέχρι θανάτου). Χωρίς την καταχώριση αυτή δεν επιτρέπεται ούτε η αγοραπωλησία, ούτε η εξαγωγή, ούτε η χρησιμοποίηση των ζώων σε ταυρομαχίες ή σε Festejos Taurinos. Η καταχώριση αυτή πραγματοποιείται εντός των πρώτων 10 ημερών του μήνα που ακολουθεί τη γέννηση του ζώου (άρθρο 1.2D), γεγονός που αποτελεί σαφή απόδειξη ότι τη στιγμή της πριμοδότησης η οποία χορηγείται, κανονικά, στην ηλικία των εννέα έως δέκα μηνών, έχει καθοριστεί αμετάκλητα ο σκοπός εκτροφής του ζώου. Η καταχώριση διαγράφεται μόνο μετά τον θάνατο του ζώου στην αρένα. Επομένως, τα ζώα αυτά δεν εκτρέφονται για την παραγωγή κρέατος ή γάλακτος. Κατά συνέπεια, η Κοινότητα ελάμβανε επί τουλάχιστον 11 χρόνια ανακριβείς πληροφορίες, ενώ, με αυτόν τον τρόπο, οι Ευρωπαίοι φορολογούμενοι συγχρηματοδοτούσαν ενεργά τον βασανισμό των ζώων.

Υπάρχει, κατά τη γνώμη της Επιτροπής, δυνατότητα άμεσης αναστολής της καταβολής επιδοτήσεων σε κτηνοτρόφους που εκτρέφουν ταύρους για ταυρομαχίες, με βάση τις προαναφερθείσες αποδείξεις·

(1) ΕΕ L 160 της 26.6.1999, σελ. 21.

Απάντηση του κ. Fischler εξ ονόματος της Επιτροπής

(3 Δεκεμβρίου 2001)

Μεταξύ των μέτρων που αποσκοπούν στη στήριξη του εισοδήματος των παραγωγών βοείου κρέατος η κοινοτική νομοθεσία προβλέπει, τη χορήγηση ειδικής πριμοδότησης για τα αρσενικά βοοειδή που πληρώνεται άπαξ στα μη ευνουχισμένα βοοειδή από την ηλικία των εννέα μηνών. Η πριμοδότηση αυτή χορηγείται στην Ισπανία, μέχρις εξαντλήσεως των περιφερειακών ορίων για ανώτατο αριθμό 90 ζώων γιάυτή την κατηγορία ηλικίας ανά ημερολογιακό έτος και ανά εκμετάλλευση.

Σύμφωνα με τις πληροφορίες που διαθέτει η Επιτροπή, το ποσοστό των ζώων σε εκτροφές ταύρων για ταυρομαχίες είναι πολύ χαμηλό σε σύγκριση με τον αριθμό των ζώων που θα σφαγούν, και το οποίο δενπερβαίνει το 10 % της αγέλης.

Οπωσδήποτε, ανεξαρτήτως της ηλικίας κατά την οποία οι ταύροι θα επιλεγούν για ταυρομαχίες, είναι προφανές ότι το μεγαλύτερο μέρος των μη ευνουχισμένων αρσενικών βοοειδών της αγέλης εκτρέφεται για προορισμό παρόμοιο με εκείνη των κοινών ταύρων δεδομένου ότι οι παραγωγοί οι οποίοι επιλέγουν ένα ποσοστό ζώων για τις ταυρομαχίες είναι επίσης παραγωγοί βοείου κρέατος.

Από τα ανωτέρω προκύπτει ότι αυτή η ειδική πριμοδότηση καταβάλλεται στους παραγωγούς για όλα τα μη ευνουχισμένα αρσενικά βοοειδή που κατέχουν, συμπεριλαμβανομένων εκείνων που τελικά θα επιλεγούν για τις ταυρομαχίες.

Η Επιτροπή δεν προτίθεται να αποκλείσει τους παραγωγούς αυτούς από το πλεονέκτημα των απευθείας ενισχύσεων προτείνοντας διαφοροποίηση των ταύρων συναρτήσει του τελικού προορισμού τους.

Εφόσον οι κανόνες της κοινής οργάνωσης της αγοράς του βοείου κρέατος, στην οποίαπάγονται όλα τα βοοειδή έχουν καθοριστεί από κανονισμό του Συμβουλίου, τελικά το Συμβούλιο Γεωργίας είναι αυτό το οποίο κυρίως με πρόταση της Επιτροπής, θα μπορούσε να αποφασίσει τροποποίηση του νομικού πλαισίου κατά την έννοια που προβλέπεται από το Αξιότιμο Μέλος του Κοινοβουλίου.

Επί του παρόντος, η Επιτροπή δεν προτίθεται να κάνει πρόταση προς το Συμβούλιο επί του θέματος αυτού.